钦定古今图书集成/理学汇编/学行典/第279卷 > 颜氏家训 > 《止足传序》梁·书
## 钦定古今图书集成/理学汇编/学行典/第279卷 > 颜氏家训 > 《止足传序》梁·书

《易》曰：亢之为言也，知进而不知退，知存而不知亡。知
进退存亡而不失其正者，其唯圣人乎？《传》曰：“知足不
辱，知止不殆。”然则不知夫进退，不达乎止足殆辱之
累，期月而至矣。古人之进也，以康世济务也，以弘道
厉俗也。然其进也，光宠夷易，故愚夫之所干没；其退
也苦节艰贞，故庸曹之所忌惮。虽祸败危亡，陈乎耳
目，而轻举高蹈，寡乎前史。汉世张良，功成身退，病卧
却粒，比于乐毅、范蠡，至乎颠狈，斯为优矣。其后薛广
德及二疏等，去就以礼，有可称焉。鱼豢《魏略知足传》
“方田、徐于管、胡，则其道本异。”谢灵运《晋书止足传》“先
论晋世文士之避乱者，殆非其人。唯阮思旷遗荣好
遁，远殆辱矣。”《宋书止足传》有羊欣、王微，咸其流亚。齐
时沛国刘𤩽，字子珪，辞禄怀道，栖迟养志，不戚戚于
贫贱，不耽耽于富贵，儒行之高者也。梁有天下，小人
道消，贤士大夫相招在位，其量力守志，则当世罔闻。
时或有致事告老，或有寡志少欲，国史书之，亦以为
《止足传》云。